प्रधानमन्त्री कपमा एक्सेल्सिया
नेपाल एपीएफ क्लब र प्रदेश नम्बर ४ बीच प्रधानमन्त्री कप अन्तर प्रदेश वान–डे क्रिकेटको उद्घाटन खेलमा प्रतिस्पर्धा हुनेछ । सात प्रदेश र तीन विभागीय टोलीले भाग लिने प्रतियोगिता जेठ १३–२८ सम्म राजधानीमा हुनेछ ।
काठमाडौँ — नेपाल एपीएफ क्लब र प्रदेश नम्बर ४ बीच प्रधानमन्त्री कप अन्तर प्रदेश वान–डे क्रिकेटको उद्घाटन खेलमा प्रतिस्पर्धा हुनेछ । सात प्रदेश र तीन विभागीय टोलीले भाग लिने प्रतियोगिता जेठ १३–२८ सम्म राजधानीमा हुनेछ ।गत वर्ष सम्पन्न प्रतियोगितामा त्रिभुवन आर्मी र नेपाल पुलिस क्लबबीच संयुक्त विजेता बनेका थिए । आर्मीले जेठ १७ मा प्रदेश २ सँग आफ्नो पहिलो खेल खेल्नेछ । पुलिसले जेठ १४ मा प्रदेश ७ सम्म आफ्नो पहिलो खेल हुनेछ । खेल कीर्तिपुरस्थित त्रिवि क्रिकेट मैदान र मुलपानी क्रिकेट मैदानमा हुनेछ ।समूह ‘ए’ मा आर्मी, एपीएफ प्रदेश १, २ र ४ तथा समूह ‘बी’ मा पुलिस, प्रदेश ३, ५, ६ र ७ छन् । समूहका शीर्ष दुई टोली सेमिफाइनल पुग्नेछन् । विजेतालाई २० लाख र उपविजेतालाई १० लाख रुपैयाँ दिइने यसअघि नै तय भइसकेको छ । त्यस्तै म्यान अफ द सिरिजले १ लाख, उत्कृष्ट ब्याट्सम्यान र बलरलाई समान ५० हजार पाउने छ । साथै म्यान द अफ द म्याचले १५ हजार पाउनेछन् ।राष्ट्रिय खेलकुद परिषद्को आयोजना र नेपालय इन्टरनेसनलको व्यवस्थापनमा हुने प्रतियोगिताको मुख्य प्रायोजन अस्ट्रेलियाको एक्सेल्सिया कलेज र सिग्नेचर हिवस्कीले सहप्रयोजन गर्नेछन् । नेपालयका प्रबन्ध निर्देशक सुवास प्रधान र एक्सेलसियाबीच सम्झौतापत्रमा हस्ताक्षर भयो । आयोजकले विज्ञप्तिमार्फत मुख्य प्रायोजनवापत एक्सेल्सियासँग २४ हजार अस्ट्रेलियन डलर (झन्डै २० लाख रुपैयाँ) बराबर उपलब्ध गराउने सहमति भएको जनाएको छ । सहप्रायोजक नेपाल लिक्वेर्ससँगको सम्झौता रकम खुलाइएको छैन ।नेपालले हालै पाएको वान–डे अन्तर्राष्ट्रिय मान्यतालाई जोडदै प्रधानले भने, ‘नेपाली क्रिकेटका लागि आगामी ४ वर्ष निकै महत्त्वपूर्ण छ । त्यही भएर हामीले यो प्रतियोगितालाई प्राथमिकतामा राखेका छौं । ट्वान्टी–२० भन्दा हाम्रो भविष्य वान–डेमा छ ।’